MCS เผยมี Backlog เพียบคาดดันรายได้ตามเป้าไม่น้อยกว่า 10,000 ล้านเยน
MCS เผยมี Backlog 2 แสนกว่าตัน ทยอยรับรู้ฯถึงปี 62 มีแผนประมูลงานเพิ่ม คาดรายได้ตามเป้าที่วางไว้ไม่น้อยกว่า 10,000 ล้านเยน พร้อมเตรียมงบประมาณไม่ต่ำกว่า 70 ล้านบาทในปีนี้เพื่อใช้รองรับการขยายงานของบริษัท
19 ส.ค. 2558

นายไนยวน ชิ ประธานเจ้าหน้าที่บริหาร บริษัท เอ็ม.ซี.เอสสตีล จำกัด (มหาชน) หรือ MCS เปิดเผยว่า ปัจจุบันบริษัทมีงานในมือ(Backlog) แล้ว 200,000 กว่าตัน ซึ่งงานดังกล่าวจะทยอยรับรู้ต่อเนื่องไปจนถึงปี 62 และคาดว่าจะมีงานใหม่ๆเข้ามาต่อเนื่อง ซึ่งงานในมือดังกล่าวไม่รวมโครงการขนาดใหญ่ของบริษัทในญี่ปุ่น
โดยปริมาณงานในมือที่มีนั้นจะเป็นส่วนหนึ่งผลักดันให้รายได้ในปีนี้เป็นไปตามเป้าหมายที่วางไว้ไม่น้อยกว่า 10,000 ล้านเยน พร้อมเตรียมงบประมาณไม่ต่ำกว่า 70 ล้านบาทในปีนี้เพื่อใช้รองรับการขยายงานของบริษัท
ทั้งนี้ ปัจจุบันบริษัทมีกำลังการผลิตที่โรงงานที่อยุธยาประมาณ 70,000 ตัน/ปี โดยในปีนี้คาดว่าจะใช้กำลังการผลิตโดยรวมประมาณ 40,000-45,000 ตัน ซึ่งบริษัทจะต้องสำรองไว้ในส่วนของการแก้ไขหรือปรับเปลี่ยนงานตามความต้องการของลูกค้า
ขณะที่แผนขยายการลงทุนนั้น ตามปกติแล้วบริษัทจะตั้งงบประมาณเรื่องการลงทุนปรับปรุงโรงงาน หรือต่อเติมต่างๆไม่ว่าจะเป็นการซื้อเครื่องจักรใหม่ เพื่อเพิ่มการผลิต การขยายโรงงานเพิ่มเติม โดยใช้งบประมาณแต่ละปีไม่น้อยกว่าค่าเสื่อมราคาของสินทรัพย์ของบริษัท
โดยในปีนี้คาดว่าจะใช้งบประมาณไม่ต่ำกว่า 70 ล้านบาท ขณะที่การลงทุนในต่างประเทศในปีนี้ ที่ประชุมคณะกรรมการเมื่อวันที่ 13 ส.ค.มีมติอนุมัติเงินลงทุนประมาณ 10 ล้านบาทให้บริษัทเข้าไปลงทุนในโรงงานลักษณะคล้ายกับบริษัท ที่ประเทศญี่ปุ่น เพื่อช่วยเสริมศักยภาพในการผลิตชิ้นงานให้กับลูกค้าที่ประเทศญี่ปุ่น   
 